text: Tidligt op for at se Magnussen
  20 april 2014 kl. 13.51
  Har man ikke råd eller tid til at tage ud i verden og se Kevin Magnussen køre Formel 1, så kan man stå tidligt op og nyde det med sine Gokart-kammerater.
  Formel 1 feberen raser i disse tider over Danmark. Søndag efter søndag står danskere tidligt op for at følge med i stortalentets kørsel i verdens mest feterede motorsport.
  Således også i Kolding GoKartcenter, hvor der i morges var linet op til det store Grand Prix.
  Mens Magnussen kæmpede mod mekanikken i Shanghai, sad medlemmerne af Gokart Centeret otte tusinde kilometer væk og nød morgenmad og motorløb i deres racerlokaler. Fælles om en interesse for Gokart, men også fælles om en interesse for de noget større maskiner.
  - Jeg kommer ud og møder andre folk, som også har interessen for Formel 1. Ligesom jeg selv har. Det giver lidt mere end at sidde alene og se den i sofaen, så det er rigtig fint, siger Morten Andersen, der var en af dem der brugte Påskemorgen i Gokartcenteret
  Kevin Magnussen sluttede på en 13. plads ved dagens Grand Prix.
  